钦定古今图书集成/明伦汇编/氏族典/第023卷 > 《廖用贤尚友录》 > 冯豹
## 钦定古今图书集成/明伦汇编/氏族典/第023卷 > 《廖用贤尚友录》 > 冯豹

按《后汉书冯衍传》：“衍子豹，字仲文。年十二，母为父所
出，后母恶之，尝因豹夜寐，欲行毒害，豹逃走得免，敬
事愈谨，而母疾之益深。时人称其孝。长好儒学，以《诗》
《春秋》教丽山下。乡里为之语曰：‘道德彬彬冯仲文’。举
孝廉，拜尚书郎，忠勤不懈。每奏事未报，常俯伏省阁，
或从昏至明。肃宗闻而嘉之，使黄门持被覆豹，敕令”
勿惊，由是数加赏赐。是时方平西域，以豹有才谋，拜
为河西副校尉。和帝初，数言边事，奏置戊己校尉，城
郭诸国，复率旧职。迁武威太守。视事二年，河西称之，
复征入为尚书。永元十四年，卒于官。